SSIกู้-เพิ่มทุนร่วมหมื่นล้าน
SSI ระดมเงิน 1.2 หมื่นล้าน ทั้งเพิ่มทุนตามคาด 6,000 ล้านบาท กู้อีก 200 ล้านเหรียญ ซื้อโรงเหล็กอังกฤษ
28 ธ.ค. 2553

SSI ระดมเงิน 1.2 หมื่นล้าน ทั้งเพิ่มทุนตามคาด 6,000 ล้านบาท กู้อีก 200 ล้านเหรียญ ซื้อโรงเหล็กอังกฤษ 
นายวิน วิริยประไพกิจ กรรมการผู้จัดการใหญ่ บริษัท สหวิริยาสตีลอินดัสตรี (SSI) เปิดเผยว่า คณะกรรมการบริษัทมีมติอนุมัติการเพิ่มทุนจดทะเบียนโดยการออกหุ้นใหม่จำนวนไม่เกิน 5,240 ล้านหุ้น เพื่อระดมเงินทุนประมาณ 6,000 ล้านบาท และจะกู้เงินอีกจำนวน 200 ล้านเหรียญสหรัฐ หรือประมาณ 6,000 ล้านบาท สำหรับเสริมสร้างความแข็งแกร่งทางการเงิน และนำไปลงทุนในโรงงานถลุงเหล็ก Teesside Cast Products ที่อังกฤษ โดยใส่ทุนในบริษัทใหม่ 350 ล้านเหรียญสหรัฐ ใช้หนี้ 450 ล้านเหรียญสหรัฐ และใช้เป็นเงินทุนหมุนเวียน 200 ล้านเหรียญสหรัฐ 



วิน 
สำหรับหุ้นเพิ่มทุนบริษัทจะแบ่ง 50% หรือจำนวน 2,620 ล้านหุ้น เสนอขายให้แก่ผู้ถือหุ้นในสัดส่วน 5 หุ้นเดิมต่อ 1 หุ้นใหม่ ในราคาหุ้นละ 1.20-1.40 บาท ส่วนที่เหลืออีก 2,620 ล้านหุ้น ขายให้แก่บุคคลในวงจำกัด (พีพี) ในราคาที่กำหนดจากการสำรวจความต้องการซื้อ (บุ๊กบิวส์) แต่จะต้องไม่ต่ำกว่าราคาขายผู้ถือหุ้นเดิมส่วนช่วงราคาขายที่กำหนดนั้น สะท้อนถึงราคาปัจจุบันที่ 1.43 บาท และมูลค่าหุ้นทางบัญชีอยู่ที่ 1.44-1.49 บาทต่อหุ้น 
ทั้งนี้ ทางเครือสหวิริยาในฐานะผู้ถือหุ้นใหญ่ของ SSI ต้องการจองซื้อหุ้นเกินสิทธิเพื่อให้การเพิ่มทุนสำเร็จด้วยดี คาดว่าจะแล้วเสร็จภายในเดือน ก.พ. และจะซื้อกิจการเสร็จเรียบร้อยในไตรมาสแรกปี 2554
สำหรับการระดมเงินครั้งนี้จะมีผลกระทบต่อผู้ถือหุ้นปัจจุบันไม่เกิน 11% และทำให้สัดส่วนหนี้สินต่อทุนเพิ่มขึ้นจาก 1 เท่าเป็น 2 เท่า โดยบริษัทจะได้รับผลดีในระยะยาวจากอัตราผลตอบแทนจากการลงทุน (IRR) ในโรงเหล็กอังกฤษ เท่ากับ 20-25% และจะคืนทุนได้เร็วกว่า 5 ปี เพราะในปี 2556 บริษัทจะสามารถผลิตเหล็กคุณภาพ เพิ่มเป็น 70% จาก 40% ในขณะนี้ ทำให้บริษัทก้าวสู่การเป็นผู้ผลิตเหล็กแผ่นครบวงจรรายใหญ่ที่สุดในอาเซียน ส่วนปี 2555 จะสามารถผลิตได้ถึง 3 ล้านตัน และยอดขาย 7 หมื่นล้านบาท 
“ดีลครั้งนี้จะได้ประโยชน์มาก 1+1 เท่ากับ 4 ถึง 5 และจะรับกำไรจากการซื้อสินทรัพย์อีกด้วย หลังเข้าซื้อในราคาประมาณ 500 ล้านเหรียญสหรัฐแต่ผู้ประเมินอิสระ ได้ประเมินมูลค่ายุติธรรมเบื้องต้นสูงถึง 820 ล้านเหรียญสหรัฐ” นายวิน กล่าว